b'\n_START_ARTICLE_\nKy\xc3\xb6sti Auer\n_START_PARAGRAPH_\nGustaf (Ky\xc3\xb6sti) Fabian Auer (sukunimi aik. Tappura; 15. joulukuuta 1865 Lemp\xc3\xa4\xc3\xa4l\xc3\xa4 \xe2\x80\x93 15. helmikuuta 1929) oli suomalainen juristi ja senaattori._NEWLINE_Auerin vanhemmat olivat tilan- ja talonomistaja Kaarlo Kustaa Fridolf Tappura (Vehoniemi) ja Maria Wilhelmina Kukkola. H\xc3\xa4n p\xc3\xa4\xc3\xa4si ylioppilaaksi H\xc3\xa4meenlinnan normaalilyseosta 1887 ja opiskeli sitten Helsingin yliopistossa. Auer valmistui filosofian kandidaatiksi 1892, maisteriksi 1894, suoritti oikeustutkinnon 1895 ja sai varatuomarin arvon 1898._NEWLINE_Auer toimi vuodesta 1904 Turun hovioikeuden asessorina. H\xc3\xa4net erotettiin 1906 ja asetettiin lakkautuspalkalle 1907. Auer oli Suomen senaatin oikeusosaston j\xc3\xa4sen 1912\xe2\x80\x931917, mutta joutui erotetuksi Suomen itsen\xc3\xa4istytty\xc3\xa4, koska h\xc3\xa4nt\xc3\xa4 pidettiin tsaarinvallan yhteistoimintamiehen\xc3\xa4 ("bobrikoffarina"). Viimeksi h\xc3\xa4n toimi asianajajana Jyv\xc3\xa4skyl\xc3\xa4ss\xc3\xa4 ja Tampereella._NEWLINE_Ky\xc3\xb6sti Auer oli naimisissa vuodesta 1894 Maria Kristina Heleniuksen kanssa. Geologi, maantieteilij\xc3\xa4, suontutkija ja tutkimusmatkailija V\xc3\xa4in\xc3\xb6 Auer oli heid\xc3\xa4n poikansa.'